মাত্র ছ’মাসের জন্য কলকাতায় পা রেখেছিলেন। তবে ছ’মাস পেরিয়েও নাড়ির যোগ এতটুকু ছিন্ন হয়নি। এখনও গড়গড় করে কলকাতার প্রসঙ্গ উঠলে অনর্গল হয়ে পড়েন তিনি। ভুলে যান  স্থান-কাল-পাত্র! গিলমার দ্য সিলভা ভারতে আসার অনেক আগেই অবশ্য খেলেছিলেন আদেনর লিওনার্দো বাচ্চির কোচিংয়ে। যাঁকে বর্তমানে গোটা বিশ্বে একডাকে চেনেন তিতে নামে। ব্রাজিলের ফুটবলের হেড স্যার তিনি।

এই বিষয়ে অন্যান্য খবর

লাল-হলুদ ড্রেসিংরুমে নেতা নেই, দীর্ঘ নীরবতা ভেঙে বিস্ফোরক তারকা


দুঙ্গার আমলে টানা ব্যর্থতা। বিশ্বকাপে জার্মানির কাছে শোচনীয় হার! মারাকানাজো-র ধাক্কার হ্যাংওভার কাটতে না কাটতেই কোপা আমেরিকার কোয়ার্টার ফাইনালে প্যারাগুয়ের কাছে হার! সব মিলিয়ে ব্রাজিলিয়ান ফুটবলে যখন ডামাডোলের আবহ, সেই সময়ে হাল ধরেন তিতে। কোরিন্থিয়ান্সের কোচ যখন জাতীয় দলের দায়িত্ব নেন, তখন কনমেবল গ্রুপে ব্রাজিল ধুঁকছে ষষ্ঠ পজিশনে।

বাঁ দিকে অনুশীলনে কোচ সুভাষ ভৌমিকের সঙ্গে। (ডানদিকে) সাংবাদিক সম্মেলনে প্রথমবার। — নিজস্ব চিত্র
তিতের হাত ধরেই অবশ্য হলুদ জার্সির দাপটের পুনঃপ্রতিষ্ঠা। শেষ বারো ম্যাচে ১০টি জয় এবং  ২ টো ড্র সমেত সাম্বা ঝড়ের প্রতিষ্ঠা। কানাওসে নিজের বাড়ি থেকে গিলমার বলছিলেন, ‘‘ফুটবলারদের নিমেষে বন্ধু বানিয়ে ফেলতে জুড়ি নেই তিতের। সবথেকে বড় গুণ উনি ভীষণ সৎ। তবে বড্ড খুঁতখুঁতে উনি। জাতীয় দলের কোচ হিসেবে যে তিনি সফল হবেন, তা নিয়ে কোনও সন্দেই ছিল না।’’

ইস্টবেঙ্গলের অনুশীলনে গিলমার। — ফাইল চিত্র
ইস্টবেঙ্গলে খেলে যাওয়া তারকার সঙ্গে তিতের আলাপ কীভাবে? গিলমার অতীতের পথে হেঁটে বলছিলেন, ‘‘১৯৯৬ সালে ইপিরাঙ্গা ফুটবল ক্লাবের কোচ ছিলেন উনি। সেই সময়ে মাত্র ১৯ বছর বয়সে ক্লাবে যোগ দিয়েছিলাম।’’
খেলোয়াড়ি জীবনকে ১৯৮৯ সালে আলবিদা জানিয়েছিলেন তিতে। ইপিরাঙ্গায় কোচের চেয়ারে যখন বসেন তিতে, তখন তিনি বছর পঁয়ত্রিশের যুবক। তখনই গ্রেমিও অ্যাটলেটিকো, ক্যাক্সিয়াস, ভেরানোপলিসের মতো প্রথম সারির ক্লাবে কোচিংয়ের অভিজ্ঞতা হয়ে গিয়েছে তাঁর। কোচিং জীবনের শুরুতেই তিতের ছাত্র ছিলেন বছর উনিশের গিলমার। বর্তমানে বিশ্বের অন্যতম শ্রদ্ধেয় কোচের অধীনেই ফুটবল-পাঠের বিরল অভিজ্ঞতা হয়েছিল তাঁর।
বহুদিন আগের ধুলোপড়া স্মৃতি মুছে গিলমার যেন ফিরে যান আড়াই দশক আগে। তিনি বলছিলেন, ‘‘তিতের কোচিংয়ে আমাদের ক্লাব সেই মরশুম দারুণ খেলেছিল। তবে বেশিদিন ক্লাবে ওনাকে পাইনি। কারণ, তিতে তারপরেই পোর্তো আলেগ্রোর মতো নামি ক্লাবের প্রস্তাব পান। সেখানে গিয়ে ক্লাব বিশ্বকাপের ফাইনালে দলকে তুলেছিলেন। ফাইনালে প্রতিপক্ষ ছিল রিয়াল মাদ্রিদ।’’

ইপিরাঙ্গার জার্সিতে গিলমার (দ্বিতীয় সারিতে একদম বাঁ দিকে)। — গিলমার
নেমার-কুটিনহো-ফিরমিনহোদের বর্তমান হেডস্যারের শুরুর দিন দেখেছেন তিনি। সেই অভিজ্ঞতা থেকে লাল-হলুদের প্রাক্তন সুপারস্টার জানাচ্ছেন, ‘‘ওনাকে খুব কাছ থেকে দেখেছি। নব্বইয়ের দশকেই দেশের অন্যতম প্রতিশ্রুতিমান ফুটবল কোচ ছিলেন উনি। স্মার্ট সিদ্ধান্তে অনেক বাঘা বাঘা কোচকেও চমকে যেতে দেখেছি। এমন কোচের হাতে নেমার-কোস্তাদের ভবিষ্যত একদম সুরক্ষিত।’’


কানাওসে নতুন বাড়ি তৈরি করছেন গিলমার। — গিলমার
প্রাক্তন ‘গুরু’র সঙ্গে এখনও যোগাযোগ রয়েছে গিলমারের। তিনি জানালেন, ‘‘বিভিন্ন টিভি-রেডিওতে বিশেষজ্ঞ হিসেবে প্রায়ই দু’জনকে ডাকা হয়। সেখানেই নিজেদের পুরনো সম্পর্ক ঝালাই করে নিতাম।’’ বিশ্বকাপ খেলতে রাশিয়া যাওয়ার আগের ঘটনা। সাও পাওলা বিমানবন্দরে শেষবার সাক্ষাৎ হয়েছিল তিতের সঙ্গে গিলমারের। তখন অবশ্য পারিবারিক খবর বিনিময় হয়েছিল। সঙ্গে গিলমার বিশ্বকাপের জন্য শুভেচ্ছাও জানিয়েছিলেন।
গিলমারের শুভেচ্ছা নিয়েই রাশিয়ায় পা রেখেছেন তিতে। জুলাই মাসে ১৫ তারিখে যদি নেমারদের হাতে ওঠে বিশ্বকাপের সোনার ট্রফি, উচ্ছ্বসিত তিতের নিশ্চয় মনে পড়বে তাঁর যৌবনের ছাত্রের কথা!